b"\n_START_ARTICLE_\nIevgueni Ievtuixenko\n_START_SECTION_\nBiografia\n_START_PARAGRAPH_\nVa estudiar a l'institut literari a Moscou entre el 1951 i 1954, en fou expulsat per donar suport a la novel\xc2\xb7la de Vlad\xc3\xadmir Dud\xc3\xadntsev No nom\xc3\xa9s de pa viu l'home. Els primers versos de Ievtuixenko foren publicats el 1949, i entr\xc3\xa0 a la Uni\xc3\xb3 d'Escriptors Sovi\xc3\xa8tics el 1952._NEWLINE_Ievtuixenko es f\xc3\xa9u molt popular amb la juventud sovi\xc3\xa8tica dels seixanta gr\xc3\xa0cies a la seva valentia c\xc3\xadvica, i des dels setanta viatj\xc3\xa0 arreu del m\xc3\xb3n. Juntament amb Andrei Voznessenski, R\xc3\xb3bert Rojd\xc3\xa9stvenski i Bel\xc2\xb7la Akhmad\xc3\xbalina fou un \xc3\xaddol de la generaci\xc3\xb3 dels seixanta. Moltes cites de les seves obres es varen transformar en frases proverbials, com per exemple Un poeta a R\xc3\xbassia \xc3\xa9s m\xc3\xa9s que un poeta._NEWLINE_El 1989 Ievtuixenko arrib\xc3\xa0 a ser diputat al Soviet Suprem de l'URSS. El 1991 arrib\xc3\xa0 a la Universitat de Tulsa, Oklahoma, amb la seva fam\xc3\xadlia, i actualment viu entre els Estats Units i R\xc3\xbassia. Als EUA va compondre i publicar una obra fonamental en angl\xc3\xa8s -antologia de poesia russa Les estrofes del segle el 1993._NEWLINE_Es cas\xc3\xa0 en quatre ocasions, amb la poeta Bel\xc2\xb7la Akhmad\xc3\xbalina el 1954, amb Galina Sokol-Lukonina el 1961, amb la irlandesa Joan Butler el 1978 i amb Maria N\xc3\xb2vikova el 1987. T\xc3\xa9 cinc fills._NEWLINE_Ievtuixenko fou membre honorari de l'Acad\xc3\xa8mia Reial de Belles Arts de Sant Telmo i de l'Acad\xc3\xa8mia Estatunidenca de les Arts i les Lletres, membre de l'Acad\xc3\xa8mia Europea de les Ci\xc3\xa8ncies i les Arts i professor de les universitats de Pittsburgh i Santo Domingo._NEWLINE_Les seves obres han estat tradu\xc3\xafdes a 70 lleng\xc3\xbces arreu del m\xc3\xb3n, entre elles al catal\xc3\xa0.\n_START_SECTION_\nTraduccions al catal\xc3\xa0\n_START_PARAGRAPH_\nIevtuixenko, Ievgueni. Quasi al final (en catal\xc3\xa0/rus -traducci\xc3\xb3 de Josep Maria G\xc3\xbcell. pr\xc3\xb2leg de Joan Margarit). Primera edici\xc3\xb3.  Edicions 62, 1995 (Els llibres de l'Escorp\xc3\xad, Poesia Universal del segle XX.). ISBN 84-297-3994-7 [Consulta: 9 mar\xc3\xa7 2011]."